Title: Predkladacia správa
Author: Pastorek
Last saved by: Miroslav Pastorek
Company: MSSR

Dôvodová správa

Vymenúvanie členov Akreditačnej komisie, ktorá je poradným orgánom vlády Slovenskej republiky a ktorej úlohou je sledovať, posudzovať a nezávisle hodnotiť kvalitu vzdelávacej, výskumnej, vývojovej, umeleckej a ďalšej tvorivej činnosti vysokých škôl a napomáhať jej zvyšovanie, je v kompetencii vlády Slovenskej republiky na základe návrhu ministra školstva SR v súlade s § 102 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o VŠ“).

	Vláda SR v ostatnom čase vymenovala predsedu, podpredsedu a ďalších členov Akreditačnej komisie dňom 1. septembra 2002 uznesením č. 896 z 21. augusta 2002 k návrhu na vymenovanie členov Akreditačnej komisie. Od uvedeného termínu až do dnešného dňa došlo v súlade s § 81 ods. 7 písm. b) a c) zákona o VŠ k zániku členstva v Akreditačnej komisii piatich členov Akreditačnej komisie (prof. MUDr. Viktora Bauera, DrSc. - vzdal sa členstva na základe písomnej žiadosti – veľvyslanec – 30. 4. 2003, prof. Ing. Jozefa Bullu, DrSc. – začal vykonávať funkciu dekana - 31. 3. 2003, prof. Ing. Radima Vlčeka, CSc. – vzdal sa členstva na základe písomnej žiadosti – zdravotné dôvody – 20. 9. 2002) z celkového počtu 21 členov komisie. Vo všetkých týchto prípadoch ide o zánik členstva pred uplynutím funkčného obdobia uvedených členov. 

Z vyššie uvedených dôvodov je potrebné vymenovať na uvoľnené miesta nových členov Akreditačnej komisie. Podľa zákona o VŠ majú byť členovia tejto komisie z významných osobností z vysokých škôl, odborných a vedeckých ustanovizní. Členmi komisie majú byť aj zahraniční odborníci. Komisia má 21 členov. Jedna tretina je z nevysokoškolských ustanovizní.. 

Na vypracovanie návrhu na vymenovanie ďalších členov Akreditačnej komisie využil minister  školstva v súlade s § 1 nariadenia vlády Slovenskej republiky č. 104/2003 Z. z. o Akreditačnej komisii návrhy kandidátov z vysokých škôl, ústredných orgánov štátnej správy, Slovenskej akadémie vied. Zaslané návrhy z uvedených ustanovizní sú spracované podľa odporúčanej osnovy. Predkladaný návrh je zostavený na základe predložených návrhov a rešpektuje podmienky na zloženie tejto komisie tak, ako to ukladá zákon.

Minister v súlade so zákonom pred predložením vláde SR pôvodný návrh na vymenovanie členov Akreditačnej komisie predložil na vyjadrenie orgánom reprezentácie vysokých škôl (Rade vysokých škôl, Študentskej rade vysokých škôl, Slovenskej rektorskej konferencii), ktoré sa k nemu vyjadrili a súhlasia s ním. Pôvodný návrh prešiel aj medzirezortným  pripomienkovým konaním. Vyjadrenia a pripomienky sa zohľadnili v súlade s možnosťami výberu a rešpektovania zloženia komisie podľa ustanovení zákona. 
 
V súlade s § 81 ods. 9 zákona o VŠ dĺžka funkčného obdobia členov Akreditačnej komisie je určená tak, že funkčné obdobie novovymenovaného člena Akreditačnej komisie sa skončí dňom, ktorým by uplynulo funkčné obdobie pôvodne vymenovaného člena Akreditačnej komisie. Údaj o funkčnom období je uvedený v návrhu (tabuľke). V uznesení sa navrhuje vymenovať členov komisie dňom 1. januára 2004.